**Балқия Жәнібекова,** М.Қозыбаев атындағы СҚМУ-дің 3-курс студенті

**Дарынды жастар бас қосқан шаңырақ**

**М.Қозыбаев атындағы Солтүстік Қазақстан мемлекеттік университетінде 2001 жылы ашылған "Шаңырақ" студенттік театры көрермендерді өздерінің қойылымдарымен қуантып келеді.**

Қазіргі кезде әртүрлі жанр бағытында жұмыс істейтін театр 16 қойылымды сахналап үлгерген. Тек студенттерден құралған театр ұжымы С.Мұқановтың "Сұлушаш", Т.Нұрмағамбетовтың "Бес бойдаққа бір той", "Жалғыз ағаш" және "115 немесе смайликтер" сияқты қойылымдарымен көрерменнің жүрегін жаулай білген. Жалпы шы-ғармашылық ұжым жерлестерімізден және "Серпін" бағдарламасы бойынша білім алуға келген оңтүстік қазақстандық студент жастардан тұрады. Ал жастардың актерлік шеберліктерін арттырып, біліктіліктерін жетілдіруді қолға алған театрдың режиссері Шолпан Айтыбаева аталмыш салаға көлденеңнен келген маман емес. Ол С.Мұқанов атындағы облыстық қазақ-сазды драма театрының әртісі, яғни тәжірибесі бар маман.

"Адам баласы өмірге тірлік кешу үшін жаралды. Бұл тірлік маскүнемнің, нашақордың тұрмысы емес, қоғамға игілік жасай алатын адамдардың өмірі болуы керек", -дейді театрдың жетекшісі. Сондықтан ол режиссерлік қызметімен қатар жастарға сахнада ғана емес, сонымен қатар, емірде де дұрыс жолын таңдауға көмектеседі.

- Шолпан Жолдыбайқызы біздің жетекшіміз ғана емес, ұйымшылдыққа үйретіп, қол ұшын беретін досымыздай, ақыл айтып жүретін анамыздай болып кетті, - дейді жас әртіс Дәулет Хамитов.

Университеттің ақпараттық технологиялар факультетінің екінші курсында оқитын Дәулет ақкөңілділігіне қарамастан, бұзық немесе ғашық жігіттердің рөлдерін сомдайды. Оның әріптестері де-әртүрлі факультеттердің студенттері. Дегенмен, өнерпаздардың арасында шығармашылыққа біртабан жақын қазақ филология факультетінің студенттері басым.

Бір шаңырақтың балаларындай болған жас дарындар өздерінің актерлік шеберліктерін тек университет қабырғасында ғана емес, сонымен қоса басқа қалаларда өткен сайыстарда шыңдауда. Мәселен, олар 2009 жылы "Театр және тұрмыс" республикалық фестивалінде бас жүлдеге ие болса, 2010 жылы тағы бір республикалық сайыста Ғ.Мүсірепов атындағы балалар мен жасөспірімдер театрының сыйлығымен марапатталған болатын. Ал биыл Павлодар қаласында өткен Қазақстан халқы Ассамблеясының 20 жылдығына арналған студенттік театр ұжымдарының халықаралық фестиваліне қатысып, жүлдемен оралды. Қазақстан Республикасы Білім және ғылым министрлігінің жастар ісі жөніндегі департаментінің бастамасымен қолға алынған аталмыш шарада еліміз бен алыс-жақын шетелдердің жоғары оқу орындары және колледждерінің 14 студенттік театр ұжымы бақ сы-насты. Олардың қатарында Ресейдің Новосібір, Барнаул, елі-міздің Ақтөбе, Қызылорда, Қостанай, Семей және басқа да қала-ларының әртістері де болды.

Сайыс қорытындысы бойынша қазылар алқасы үздіктерді анықтады. Олардың қатарында "Шаңырақ"студенттік театрының әртісі Гүлім Ғаббас "Үздік әйел адам рөлі" аталымында жеңіске жетті. Ол Роза Мұқанованың пьесасы негізінде қойылған "Мәңгілік бала бейне" трагедиясында басты рөл -Ләйлә қыздың бейнесін сомдаған еді.

- Бұл біз үшін - үлкен жеңіс. Себебі, кез келген кәсіби әртіс мұндай аталымға ие бола бермейді. Ал біздің студенттер кәсіби әртістер емес, дегенмен театрымыздың дәрежесі биік деп айтуға болады, - дейді театр режиссері Шолпан Жолдыбайқызы.

Алдағы жоспарыңыз қандай деген сұрағымызға: "Әрине, егер университет басшылары қызығушылық танытып, бізді түрлі шараларға жіберіп отырса, нұр үстіне нұр болар еді. Себебі, театрдың жетістіктері университеттің дәрежесін көтеруге үлес қосады. Ал студенттер тек өз мамандықтарын игеріп қана қоймай, өнерге деген көзқарасын, демек рухани білімдерін де арттырады. Жалпы алдымызға қойған мақсат, жоспарларымыз көп. Тек олар әзірге құпия", - дейді театр жетекшісі.

**// Қызылжар нұры. - 2015. - 6 қараша**